།
ཅེས་པས་དབུགས་དབྱུང་ནས། གཟེངས་བསྟོད་པ་ནི།
དེ་རིང་ཁྱོད་བདག་ལེགས་པར་བརྙེད། །མི་ཡི་སྲིད་པ་དོན་དང་བཅས། །སངས་རྒྱས་ཀུན་གྱི་རིགས་སུ་སྐྱེ། །སེམས་ཉིད་རིན་ཆེན་འབྱུང་བའི་གཏེར། །ཕུན་སུམ་ཚོགས་པ་ཉེ་བར་གནས། །གསང་སྔགས་ཉམས་མེད་སེམས་ལས་གྲུབ། །ཟག་མེད་བདེ་བའི་དཀྱིལ་འཁོར་ཆེ། །མཐོང་བའམ་ཡང་ན་བཞུགས་གྱུར་པའི། །སྡིག་པ་ཀུན་ལས་རྣམ་པར་གྲོལ། །བྱང་ཆུབ་སེམས་མཆོག་རྨད་བྱུང་བརྙེད། །འགྲོ་བ་ཀུན་གྱི་སྐྱབས་གནས་མཆོག །བདུད་བཞི་འཇོམས་ཤིང་སྡུག་བསྔལ་གྱིས། །སྐྱེ་རྒ་ན་འཆིས་འཇིག་པར་བྱེད། །སྲིད་པ་ངོ་བོ་ཉིད་དག་པས། །ཕྱག་ན་རྡོ་རྗེ་ད་གྱུར་ཏོ། །
ཞེས་གཟེངས་བསྟོད།
དེ་ལྟ་ན་ཕྱི་དབྱིབས་ཀྱི་དཀྱིལ་འཁོར་དུ་བུམ་པའི་དབང་ཐོབ། ལུས་ཀྱི་དྲི་མ་དག བསྐྱེད་པའི་རིམ་པ་བསྒོམ་པ་ལ་དབང་། འབྲས་བུ་སྤྲུལ་སྐུའི་རྟེན་འབྲེལ་སྔོན་དུ་བྱས་པ་ཡིན་ནོ། །
གསང་དབང་ཞུ་ཡོན་གོང་བཞིན་ལ།
གསང་དབང་ཟབ་མོ་ཞུ་བའི་ཡོན་དུ་
སོགས།
རྡོར་ཐལ་མེ་ཏོག་བཅས།
བྱང་ཆུབ་རྡོ་རྗེ་སངས་རྒྱས་ལ། །མཆོད་ཆེན་ཇི་ལྟར་བསྩལ་བ་ལྟར། །བདག་ཀྱང་སྐྱབས་པའི་དོན་གྱི་ཕྱིར། །གསང་བའི་དབང་བསྐུར་སྩལ་དུ་གསོལ། །
ཞེས་ལན་གསུམ།
ཨོཾ་ཨཱཿཧཱུྃ་གིས་མིག་དར་འཆིང་ཚུལ། ཨོཾ་ཨཱཿཧཱུྃ་
ཞེས་གཡོན་པའི་མཐེབ་སྲིན་གྱིས་བདུད་རྩི་རང་ལ་འཐོར་ཚུལ་དཀྱིལ་འཁོར་གཙོ་བོ་རང་སྣང་གི་ཡུམ་དང་བཅས་པ་སྙོམས་པར་ཞུགས་པ་ལས་བྱུང་བའི་བདེ་བའི་སྒྲས་ཕྱོགས་བཅུའི་སངས་རྒྱས་ཐམས་ཅད་སྤྱན་དྲངས་ཏེ་ཞལ་དུ་ཞུགས། ཐུགས་ཀར་འོད་དུ་ཞུ་བ་གསང་གནས་ནས་བྱུང་བའི་བྱང་ཆུབ་ཀྱི་སེམས་དེ་རང་གི་ལྕེ་ཐོག་ཏུ་བཞག དངོས་སུ་བདུད་རྩི་ལྕེ་ལ་བཞག་སྟེ།
བཏུང་བ་རིན་ཆེན་དམ་པ་འདི། །རྡོ་རྗེའི་ལུས་ནས་རབ་བསྒྲུབ་བྱེད། །བུ་ཁྱོད་དེ་ལྟར་ཤེས་གྱིས་ལ། །ཡིད་ལས་བྱུང་བའི་ཆུ་འཐུངས་ཤིག །
རང་གི་མྱང་བས་ལུས་ཐམས་ཅད་གང་ཞིང་ངག་གི་དྲི་མ་དག་ནས་འདོད་ཆགས་གཤིན་རྗེ་གཤེད་དུ་གྱུར་པ་བསྒོམ་ལ།
ཨ་ཧོཿསུ་ཁཾ། ཨོཾ་ཨཱཿཧཱུྃ་
གིས་མིག་དར་སྒྲོལ་ཚུལ།
དེ་ལྟར་ན་ཁྱོད་ཀྱི་བྷ་གའི་དཀྱིལ་འཁོར་ནས་གསང་བའི་དབང་ཐོབ་པས་ངག་གི་དྲི་མ་དག རང་བྱིན་རླབས་བཞི་བསྒོམ་པ་ལ་དབང་། ལོངས་སྐུའི་རྟེན་འབྲེལ་སྔོན་དུ་བྱས་པ་ཡིན་ནོ། །
ཤེས་རབ་ཡེ་ཤེས་ཀྱི་དབང་ཞུ་ཡོན་ཇི་ལྟ་བ་བཞིན་ལ།
ཤེས་རབ་ཡེ་ཤེས་ཀྱི་དབང་ཞུ་བའི་ཡོན་དུ་
སོགས་གོང་བཞིན།
བྱང་ཆུབ་རྡོ་རྗེ་
སོགས་ནས།
ཤེས་རབ་ཡེ་ཤེས་སྩལ་དུ་གསོལ།
ཞེས་ལན་གསུམ།
ཨོཾ་ཨཱཿཧཱུྃ་
གིས་མིག་རས་འཆིང་ཚུལ་དང་།
ཨོཾ་ཨཱཿཧཱུྃ་
གིས་བདུད་རྩི་འཐོར། གཙོ་བོའི་ཐུགས་ཀ་ནས་མཚན་ཉིད་དང་ལྡན་པའི་རིག་མ་ཞིག་སྤྲུལ་ཏེ་རང་ལ་བྱིན་པར་བསམ་ལ།
གཟུངས་མ་འདི་ནི་ཡིད་འོང་མ། །བསྟེན་བྱར་སངས་རྒྱས་རྣམས་ཀྱིས་དགོངས། །འཁོར་ལོ་རིམ་པས་སྦྱོར་བ་ཡིས། །བདེ་བ་དམ་པ་མྱང་བར་གྱིས། །
དེ་ནས་དྲི་བ་བྱས་པར་མོས་ལ།
བཤང་གཅི་དག་ནི་ཟ་བ་དང་། །ཁྲག་དང་ཁུ་བ་དེ་བཞིན་ཏེ། །ཤ་ཆེན་བསྟེན་པར་བུ་སྤྲོའམ། །བུད་མེད་རྣམས་ལ་རྟག་གུས་དང་། །བྷ་གའི་པདྨར་འོ་བྱེད་པར། །བུ་ཁྱོད་ཅི་དགར་སྤྲོ་གྱུར་ཏམ། །
ལན་བཏབ་པར་མོས་ལ།
ཅི་གསུངས་དམ་ཚིག་བསྟན་པ་ནི། །ལྷ་མོ་བདག་ཉིད་སྤྲོར་གྱུར་ཏོ། །
ཞེས་ལན་བཏབ་ལྷ་མོ་དེ་དགེས་ཏེ་སྐྲ་གྲོལ་ཞིང་གོས་དང་བྲལ་བས་བྷ་གའི་དཀྱིལ་འཁོར་བསྟན་ནས།
ཨེ་མ་ང་ཡི་པདྨ་འདི། །བདེ་བ་ཐམས་ཅད་ཀྱི་ནི་གནས། །གང་ཞིག་ཆོ་ག་བཞིན་བསྟེན་ན། །དེ་ཡི་མདུན་ན་ང་འདུག་སྟེ། །སངས་རྒྱས་མཉེས་པ་ལ་སོགས་པ། །པདྨར་བྱ་བ་ཇི་བཞིན་བྱེད། །བདེ་ཆེན་རྒྱལ་པོ་རང་ཉིད་དེ། །འདི་ཉིད་དུ་ནི་རྟག་ཏུ་བཞུགས། །བླུན་པོ་གང་ཞིག་དེ་སྤོང་བ། །དེ་ལ་ཆོ་གའི་དངོས་གྲུབ་མེད། །སཏྭཾ་པདྨ་བྷཉྫ་མོཀྵ་ཧོཿ
ཞེས་གསུངས་ཤིང་དཔང་དུ་བྱོན་པར་བསམ་ལ།
དེའི་མཁའ་མི་དམིགས་ཏེ་སྟོང་པའི་ངང་ལས་ཨཱཿལས་པདྨ་དམར་པོ་འདབ་མ་གསུམ་པ་ཟེའུ་འབྲུ་ལ་ཨཱ་ཡིས་མཚན་པ་དང་། ཡབ་ཀྱི་གསང་གནས་སྟོང་པ་ལས་ཧཱུྃ་ལས་རྡོ་རྗེ་སྔོན་པོ་རྩེ་ལྔ་པ་ཧཱུྃ་གིས་མཚན་པ། གཉིས་ཀའི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། ལྟེ་བར་སྭ་སེར་པོ། བརླ་གཉིས་ལ་ཧ་ལྗང་ཁུ་དམིགས་ལ་ལྷན་ཅིག་སྐྱེས་པའི་ཡེ་ཤེས་མངོན་དུ་བྱས་སྙམ་པའི་འདུ་ཤེས་ཀྱིས། ཐོག་མར་འཁྱུད་པ་དང་བརྩུམ་པ་ལ་སོགས་པའི་ཚེ་དགའ་བའི་ཡེ་ཤེས། བྱང་ཆུབ་ཀྱི་སེམས་མཁའ་གསང་གི་རྩེ་མོར་འཛོམས་ནས་ཕྱིར་མ་འཕོས་པ་གནས་པའི་ཚེ་ལྷན་ཅིག་སྐྱེས་པའི་དགའ་བའི་ཡེ་ཤེས་མངོན་དུ་བྱས་པ་ཡིན་སྙམ་དུ་མོས། སླར་ཡང་གྱེན་དུ་དྲངས་ཏེ་ལྟེ་བ་དང་། སྙིང་ག་དང་། སྤྱི་གཙུག་ཏུ་བསྟེན་པས་མས་བསྟན་གྱི་དགའ་བ་བཞིའི་ཡེ་ཤེས་ཉམས་སུ་མྱོང་བར་མོས།
མིག་དར་དགྲོལ་ཚུལ་གོང་བཞིན།
དེ་ལྟར་ན་ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་དུ་ཤེས་རབ་ཡེ་ཤེས་ཀྱི་དབང་ཐོབ། ཡིད་ཀྱི་དྲི་མ་དག ཕོ་ཉའི་ལམ་བསྒོམ་པ་ལ་དབང་། ཆོས་ཀྱི་སྐུའི་རྟེན་འབྲེལ་སྔོན་དུ་བྱས་པ་ཡིན་ནོ། །
དབང་བཞི་པ་ཞུ་ཡོན་གོང་བཞིན་ལ།
དབང་བཞི་པ་ཞུ་བའི་ཡོན་དུ་
སོགས་རྡོར་ཐལ་མེ་ཏོག་བཅས།
བྱང་ཆུབ་རྡོ་རྗེ་སངས་རྒྱས་ལ་
སོགས་གོང་བཞིན་ལ།
བཞི་པ་ཡང་ནི་སྩལ་དུ་གསོལ། །
གསུམ།
མིག་དར་བདུད་རྩི་གོང་བཞིན།
བརྟན་གཡོའི་དངོས་པོ་མ་ལུས་པ། །བསྒོམ་པར་བྱ་བའི་དུས་ཉིད་ན། །བློས་ནི་ཡོངས་སུ་མི་བསྒོམ་སྟེ། །ཀུན་གྱི་མཚན་ཉིད་མ་ཤེས་ན། དེ་ཁོ་ན་ཉིད་བསྒོམ་མིན་ཏེ། །དངོས་པོ་ཐམས་ཅད་ཡོངས་ཤེས་ན། །དེ་ནི་བསྒོམ་པ་རབ་ཏུ་གྲགས། །རང་ཉིད་ལྷ་སྐུ་བདེ་སྟོང་དབྱེར་མེད་བསྒོམ།
བསྒོམ་བྱ་བསྒོམ་བྱེད་དང་བྲལ་བའི་ངང་བློ་རེ་ཤིག་བཞག མིག་རས་འགྲོལ་ཚུལ་གོང་བཞིན།
དེ་ལྟར་ན་དོན་དམ་བྱང་ཆུབ་སེམས་ཀྱི་དཀྱིལ་འཁོར་དུ་དབང་བཞི་པ་ཐོབ། ལུས་ངག་ཡིད་གསུམ་གྱི་དྲི་མ་བག་ཆགས་དང་བཅས་པ་ཐམས་ཅད་དག བསམ་གྱིས་མི་ཁྱབ་པ་བསྒོམ་པ་ལ་དབང་། ངོ་བོ་ཉིད་སྐུའི་རྟེན་འབྲེལ་མངོན་དུ་བྱས་པ་ཡིན་ནོ། །
རྡོར་ཐལ་མེ་ཏོག
གཙོ་བོས་ཇི་ལྟར་བཀའ་སྩལ་པ། །དེ་དག་ཐམས་ཅད་བདག་གིས་བགྱི། །
ལན་གསུམ། གཏང་རག་གི་མཎྜལ་མཇུག་ཡོན་དབུལ་བའི་སྐབས་ལྟར་བྱས་ལ།
དབང་བསྐུར་ཟབ་མོ་ལེགས་པར་ཐོབ་པའི་བཀའ་དྲིན་གཏང་རག་གི་ཡོན་དུ་དབུལ་བར་བགྱིའོ་
སོགས་དང་།
དེང་ནས་བརྩམས་ཏེ་བདག་བྲན་དུ། །ཁྱེད་ལ་བདག་ནི་འབུལ་ལགས་ན། །ཁྱེད་ཀྱི་སློབ་མར་བཟུང་བ་དང་། །ཆ་ཡིས་ཀྱང་ནི་སྤྱད་དུ་གསོལ། །
གསུམ། རྡོ་རྗེ་གསོར་དྲིལ་བུ་བཅད་བཏུབ་ཏུ་དཀྲོལ་ཏེ།
ཨོཾ་ནམ་མཁའ་སྐྱེ་བ་མཚན་ལྡན་ཕྱིར། །ཐོག་མ་ཐ་མ་མེད་པའི་མཆོག །སེམས་དཔའ་རྡོ་རྗེ་ཆེ་རང་བཞིན། །རྡོ་རྗེ་སེམས་དཔའ་བདག་གྲུབ་མཛོད། །ཀུན་མཆོག་དངོས་གྲུབ་ཆེན་པོ་སྟེ། །དབང་ཕྱུག་ཆེན་པོ་ལྷག་པའི་ལྷ། །རྡོ་རྗེ་འཛིན་པ་ཀུན་གྱི་རྒྱལ། །མི་འགྱུར་མཆོག་ཏུ་བདག་གྲུབ་མཛོད། །ཉེས་པ་མི་མངའ་དག་པ་སྟེ། །འདོད་ཆགས་ཀུན་གྱི་རྗེས་སུ་ཆགས། །འདོད་ཆགས་ཆེན་པོ་དགའ་བ་ཆེ། །བཅོམ་ལྡན་དེ་ཉིད་ཀྱིས་གྲུབ་མཛོད། །ཤིན་ཏུ་དག་པ་ཀུན་གྱི་མཆོག །གདོད་ནས་གྲོལ་བ་དེ་བཞིན་གཤེགས། །ཀུན་ཏུ་བཟང་པོ་ཀུན་བདག་ཉིད། །བྱང་ཆུབ་སེམས་སུ་བདག་གྲུབ་མཛོད། །དངོས་གྲུབ་ཀུན་གྱི་བདག་ཉིད་མཆོག །དབང་ཕྱུག་ཆེན་པོ་ཕྱག་རྒྱའི་མཆོག །གྲུབ་པའི་རྡོ་རྗེ་ཆེར་བསྟོད་པ། །རྡོ་རྗེ་སྙེམས་བདག་བདག་གྲུབ་མཛོད། །སེམས་ཅན་ཀུན་གྱི་ཡིད་ཁྱབ་པ། །སེམས་ཅན་ཀུན་གྱི་ཡིད་ལ་ཞུགས། །སེམས་ཅན་ཀུན་གྱི་ཡབ་གྱུར་ཉིད། །འདོད་ཆགས་སྙམ་པའི་དམ་ཚིག་མཆོག །
ཅེས་ལན་གཅིག་དང་དཀྱིལ་འཁོར་གྱི་འཁོར་ལོ་གཟུགས་བརྙན་གྱི་ཚུལ་སྣང་བ་ཡང་ཆོས་སྐུ་སྟོང་པ་དང་སྙིང་རྗེ་གཉིས་སུ་མེད་པ་ལས་བྱུང་བའི་བྱིན་རླབས་དང་། སློབ་དཔོན་གྱིས་ཀྱང་དེ་ལྟར་རྟོགས་པའི་བྱིན་རླབས་ཀྱིས་ནམ་ཞིག་སློབ་མ་རྣམས་ཀྱིས་ཀྱང་རྡུལ་ཚོན་ནམ་མཚན་མ་ལ་སོགས་པ་ཙམ་མ་ཡིན་པར་སྣང་ལ་རང་བཞིན་མེད་པ་གཟུགས་ཀྱི་སྐུར་མཐོང་བར་གྱུར་ཅིག་སྙམ་པས།
ཤེས་རབ་ཐབས་བདག་དཀྱིལ་འཁོར་གྱི། །བདེན་པའི་བྱིན་རླབས་གང་ཡིན་པ། །བདེན་པ་དེ་ཡིས་མགོན་བདག་ལ། །ཁྱོད་ཀྱིས་འདོད་པ་རབ་རྫོགས་མཛོད། །ཆོས་རྣམས་གཟུགས་བརྙན་ལྟ་བུ་སྟེ། །གསལ་ཞིང་དག་ལ་རྙོག་པ་མེད། །བཟུང་དུ་མེད་ཅིང་བརྗོད་དུ་མེད། །རྒྱུ་དང་ལས་ལས་ཀུན་ཏུ་བྱུང་། །དེ་བཞིན་དེ་ཉིད་ངེས་པར་འབྱུང་། །བདེན་པ་དེ་ཡིས་དཀྱིལ་འཁོར་ནི། །གཟུགས་བརྙན་གསལ་བ་སློབ་མ་རྣམས། །ཀུན་གྱི་དྲི་མེད་མཐོང་བར་ཤོག །
ལན་གསུམ་འཕགས་པ་རིན་པོ་ཆེས། བདེན་སྟོབས་བརྗོད་པ་ལས་དེ་ཡང་མ་གསུངས། གཏོར་བསྔོ་འཇུག་ཆོག་སྟ་གོན་བཞིན་ལ་ནོངས་བཤགས་ཚིགས་བཅད་ཚིག་ལྷུག་གི་མཐར་རྡུལ་དཀྱིལ་ཞག་བསྒྲུབ་ལྟར་ན་རྟེན་བཞུགས་སྤྱི་འདྲེའི་མཐར་ཁྱད་པར་དུ་ཡང་ཞེས་པའི་རྗེས་སུ། རྡུལ་ཚོན་གྱི་དཀྱིལ་འཁོར་ལ་བསྐྱེད་ཅིང་སྤྱན་དྲངས་པའི་ལྷ་ཚོགས་རྣམས་ཇི་སྲིད་གཤེགས་གསོལ་གྱི་ཆོ་ག་མ་བྱས་ཀྱི་བར་དུ་ཞེས་སོགས་བརྗོད་ལ་
རྟེན་མེད་པའི་གཏོར་མགྲོན་གྱི་ཡེ་ཤེས་པ་གཤེགས་སུ་གསོལ་བ་དང་། དམ་ཚིག་པ་བསྡུ་བ་
སོགས་སྟ་གོན་གྱི་སྐབས་ལྟར་བྱའོ། །རྡུལ་ཚོན་གཤེགས་གསོལ་གྱི་ཉིན་རྗེས་ཆོག་གི་ཚེ། བུམ་པ་གཉིས་ཁྱམས་ཀྱི་སྟེང་དུ་བཞག་ལ་ཆོ་ག་གཞན་རྣམས་སྔ་མ་དང་འདྲ་བ་ལས་
མ་འབྱོར་བ་དང་
སོགས་ཀྱི་རྗེས་སུ།
བདག་ལས་དང་པོ་པའི་གང་ཟག་ཏུ་གྱུར་པས།
སོགས་ཀྱིས་
ནོངས་པ་བཟོད་པར་གསོལ་ལ།
གཏོར་མགྲོན་གྱི་རྟེན་ཡོད་པ་རྣམས་ལ་རྟེན་བཞུགས་བྱས་ལ།
རྟེན་ལ་མ་བརྟན་པའི་གཏོར་མགྲོན་གྱི་ཡེ་ཤེས་རྣམས་དང་། རྡུལ་ཚོན་གྱི་ཡེ་ཤེས་པ་བུམ་ནང་གི་ཡེ་ཤེས་པ་རྣམས་ཆོས་ཀྱི་དབྱིངས་སུ་གཤེགས། དམ་ཚིག་པ་རྣམས་ཛཿཧཱུྃ་བཾ་ཧོཿ རང་ལ་གཉིས་སུ་མེད་པར་ཐིམ། ཨོཾ་ཨཱཿཧཱུྃ་
ཞེས་བརྗོད། དེ་ནས་རོལ་མོ་དང་བཅས་པས།
ཨོཾ་ཨ་ཀཱ་རོ་མུ་ཁཾ་སརྦ་དྷརྨཱ་ནཾ་ཨདྱ་ནུཏྤན་ན་ཏྭཏ།
ཅེས་དང་།
ཨོཾ་ཁྱེད་ཀྱི་
སོགས་ཀྱི་མཐར་མཐེབ་སྲིན་གྱིས་སེ་གོལ་བྱས་ཏེ།
བཛྲ་མུཿ
ཞེས་དང་།
ཨོཾ་ཧཱུྃ་ཛཿ
ཞེས་བརྗོད་ཅིང་དེ་ཁོ་ན་ཉིད་དྲན་པས་ལྷའི་མཚན་མ་ནས་རྡུལ་ཚོན་མཐེབ་སྲིན་གྱིས་བླངས་ལ་སྤྱི་བོར་བཞག རྡོ་རྗེ་རྩེས་དབང་ལྡན་གྱི་རྩིག་པ་དང་པོ་གཤེགས། དེ་ནས་གཡས་སྐོར་གྱི་རིམ་པས་ཅི་བདེ་བར་གཤེགས་སུ་གསོལ། རྡུལ་ཚོན་འདོད་པ་ཡོད་ན་ལྷའི་མཚན་མ་ནས་བླངས་ལ་སྦྱིན། གཞན་རྣམས་མཐའ་ནས་རིམ་པས་བསྡུས་ཏེ་ཟ་མ་ཏོག་ལ་སོགས་པར་བླུག་ལ་རྡུལ་ཚོན་ཆུ་བོར་སྤྱན་དྲངས་པའི་ཆོ་གའམ། དེ་ཙམ་མ་ནུས་ན་བཀུར་བསྟི་ཆེན་པོས་རྒྱ་མཚོར་འབབ་པའི་ཆུ་ཀླུང་ངམ། ཁྲོན་པ་ལ་སོགས་པར་གཤེགས་སུ་གསོལ། ཐིག་རྗེས་རྣམས་དྲི་ཞིམ་པོས་ཆུས་མཐའ་ནས་རིམ་པ་བཞིན་ཕྱིས་ཏེ། རྗེས་མི་མངོན་པར་བྱས་ལ་གནས་གསུམ་དང་སྐྱེ་མཆེད་བསྲུང་ཞིང་། དགེ་བ་བསྔོ་བ་རྣམས་སྟ་གོན་བཞིན། རས་བྲིས་ལྟར་ན་ཞག་བསྒྲུབ་གྲོལ་ཉིན་བུམ་པ་གོང་བཞིན་བཀོད། དཀྱིལ་འཁོར་ལ་རྟེན་བཞུགས། བུམ་པའི་ཡེ་ཤེས་པ་རྟེན་མེད་པ་གཤེགས་གསོལ་བྱས་ལ། དེ་མན་གོང་བཞིན་ནོ། །དེ་ནས་ཞྭ་གྱོན་རྡོར་དྲིལ་བསིལ་བཅས་པས་མེ་ཏོག་འཐོར་ཞིང་། དྲིལ་བུ་ཤླཽ་ཀ་རེའི་མཚམས་སུ་བསིལ་ལ་གདངས་དང་བཅས་པས།
དཔལ་མཆོག་བྱིན་རླབས་སྤྲིན་སྔོན་རོལ་པ་ལས། །དཔལ་ལྡན་དུས་དགྲའི་སྨིན་གྲོལ་ཟིམ་ཆར་རྒྱུན། །དཔལ་འབྱོར་སྣོད་ལྡན་ཞིང་སར་སྩོལ་མཛད་པའི། །དཔལ་འབར་རྩ་བརྒྱུད་བླ་མའི་བཀྲ་ཤིས་ཤོག །རྡོ་རྗེའི་དབྱིངས་ལས་གདུག་ཅན་རྗེས་བཟུང་ཕྱིར། །རྡོ་རྗེའི་རོལ་པ་ཁྲོ་ཆེན་མ་ཧེའི་ཞལ། །རྡོ་རྗེའི་འཁོར་ཚོགས་གཏུམ་རྔམས་རོ་ལངས་བརྒྱད། །རྡོ་རྗེའི་ལྷ་ཚོགས་དྲག་ཤུགས་བཀྲ་ཤིས་ཤོག །འཇིགས་རུང་དུར་ཁྲོད་ཡོངས་བསྐོར་གང་དེའི་ཕྱིར། །འཇིགས་ཤིང་སྲ་བརྟན་སྲུང་འཁོར་བྱིན་ཟ་འབར། །འཇིགས་པའི་ཁྲོ་ཆེན་གཞལ་ཡས་དེ་དབུས་གནས། །འཇིགས་པའི་རྣམ་འཕྲུལ་མི་ཟད་བཀྲ་ཤིས་ཤོག །མཛད་ཕྲིན་མཁའ་ཁྱབ་སྲིད་པ་མྱང་འདས་ཕྱིར། །མཛད་ཚུལ་འཕྲིན་ལས་བཞི་ཡི་བཀའ་ཉན་པ། །མཛད་པས་ཕྱོགས་སྐྱོང་དཀར་ནག་ལས་ཀྱིས་གཉེར། །མཛད་ལ་ཐོགས་མེད་དམ་ཅན་བཀྲ་ཤིས་ཤོག །བསྟན་པའི་ཉིང་ཁུས་སྐལ་བཟང་སྨིན་ཅིང་གྲོལ། །བསྟན་པ་སྤེལ་བའི་ལྷག་བསམ་ནུས་མཐུར་ལྡན། །བསྟན་པས་ཁྱབ་པའི་སྣོད་བཅུད་དགེ་ལེགས་སྦྱོར། །བསྟན་པ་ཡུན་རིང་གནས་པའི་བཀྲ་ཤིས་ཤོག །
ཅེས་སོགས་རྒྱ་ཆེར་བརྗོད་ལ་མེ་ཏོག་གི་ཆར་དང་རོལ་མོའི་སྒྲས་འགེངས་ཤིང་དགའ་སྟོན་ལ་རོལ་ལོ།
།འཇིགས་བྱེད་རོ་ལངས་བརྒྱད་སྐོར་སྒྲུབ་དཀྱིལ་བཅས། །རྭ་ཆེན་འགྲོ་མགོན་འཕགས་ཆེན་དགོངས་པ་བཞིན། །དཀོན་མཆོག་ནི་རཱ་བྷོ་གའི་སྣང་གཉིས་དང་། །རོལ་དགོངས་ས་སྐྱ་ཀུན་བློས་བསྒྲིགས་འདི་ལ། །ཉེས་མཆིས་བཤགས་ཤིང་དགེ་བས་སྨིན་གྲོལ་བཀའ། །ཡུན་དར་འཁོར་བའི་སྡུག་བསྔལ་རབ་འཇོམས་ཕྱིར། །དང་པོའི་བློ་ཅན་རབ་གསལ་འདིར་གྱུར་ཅིག། །།ཤཱུ་བྷ་མསྟུ་སརྦ་ཛ་ག་ཏཾ།། །།

ཀུན་དགའ་བློ་གྲོས།
དཔལ་རྡོ་རྗེ་འཇིགས་བྱེད་རོ་ལངས་བརྒྱད་སྐོར་གྱི་སྒྲུབ་དཀྱིལ།

:GyatonRare Texts of the Sakya Tradition

Kunga Gyaton